《送叶子实之南安幕》
明代·林弼

离离原上草，密密庭前柳。游子一寸心，故人几回首。

春晖荡繁绿，朝雨清宿垢。驾言理征旆，去去事升斗。

此行讵足念，桑梓旧墟薮。种竹应成林，植兰已盈亩。

萧萧奉板舆，怡怡酌春酒。人生重荣养，所志敦素守。

奇宝奚足称，修名谅无朽。河海渺川渎，泰华空培塿。

愿言高远期，珍重经纶手。

作者简介：林弼，（约公元一三六o年前后在世）一名唐臣，字元凯，龙溪人。元至正戊子年（至正八年，1348）进士，先为漳州路知事。明初以儒士修礼乐书，授吏部主事，后任登州（今山东烟台牟平）知府。